
הצעת חוק קביעת מזוזה במבני ציבור, התשס"ג-2003 – חה"כ יעקב ליצמן

מ"מ היו"ר ניסן סלומינסקי:

	שלום. אני רק רוצה לדעת אם כל המוזמנים כאן, אף-על-פי שלא נחכה להם. משרד הדתות – הוא לא קיים, אבל יש מישהו שכביכול מייצג אותו? לא. 

אמנון דה-הרטוך:

זה צריך להיות מרשד ראש הממשלה, הוא אחראי לנושא הדת. 

משה גפני:

	אנחנו יודעים את זה גם בלי שתגיד את זה. 

אמנון דה-הרטוך:

	דיברתי אל היושב-ראש. 

מ"מ היו"ר ניסן סלומינסקי:

חבר הכנסת גפני, אני יליד ועדת הכספים. החוקים שיחולו שם יחולו גם פה. אני מחזיק פטיש וכולם מדברים רק אל היושב-ראש ולא מדברים בלי אישור של היושב-ראש. כך אולי נסיים את זה בכמה דקות. כי בשעה 13:00 יש מישהי שתזרוק אותנו מהחדר. יש היום ישיבה של ועדת המשנה. 

יחזקאל לביא ממשרד הפנים לא נמצא כאן, גם עו"ד פוקסברומר מהלשכה המשפטית לא נמצא פה. נמצאות כאן נציגות משרד החינוך, התרבות והספורט: עו"ד זכאי מהלשכה המשפטית וחגית מאיר מהמנהל הפדגוגי. וגם עו"ד דה-הרטוך נמצא פה, מה לעשות. 

יעקב ליצמן:

	למה הוא כאן? 

מ"מ היו"ר ניסן סלומינסקי:

	משרד המשפטים, מה פירוש. 

יעקב ליצמן:

	אלה לא קריטריונים. 

אמנון דה-הרטוך:

	לשאלתו של חבר הכנסת ליצמן, 

משה גפני:

	רגע, צריך לדבר ברשות היושב-ראש, מה ההתפרצות. 

אמנון דה-הרטוך:

	אני מתנצל, חבר הכנסת גפני. 

רוני בריזון:

	תתנפלו עלי, לכן אני פה. מה אתם רוצים מעו"ד דה-הרטוך. 

משה גפני:

	אני לא רוצה ממנו שום דבר, אבל שילך לפי הסדרים ולפי החוק ולפי הקריטריונים של הוועדה. 

יעקב ליצמן:

	שאלתי שאלה תמימה. למה לא הזמינו למשל את עמיר פרץ, למה רק את עו"ד דה-הרטוך? מה זה שייך אליו?

רוני בריזון:

	לדיון הבא בחוק הזה נזמין את עמיר פרץ. 

מ"מ היו"ר ניסן סלומינסקי:

	רבותי, אם לא נסיים היום העניין יידחה לישיבה אחרת. הצטרף אלינו מישהו ממשרד הפנים. עו"ד פוקסברומר. ממרכז השלטון המקומי אין נציגה. 

אמנון דה-הרטוך:

	יש לי בקשה. חבר הכנסת ליצמן תהה מה אני עושה פה. אני חושב שזכותי להבהיר לחבר הכנסת ליצמן שאני רפרנט לענייני דתות במשרד המשפטים.

יעקב ליצמן:

	אבל אין דתות.

משה גפני:

	מה זה שייך לדתות, כל העניין הזה? 

אמנון דה-הרטוך:

	אמרתי לענייני דתות, לא למשרד הדתות. 

מ"מ היו"ר ניסן סלומינסקי:

	מי שמצביע, זה לא אומר שהוא קיבל זכות דיבור. חבר הכנסת ליצמן לא שאל כדי לקבל תשובה. תשובתך לא תספק אותו בין כך ובין כך. חבל על העניין. זה ברור וידוע: אם לא היית כאן הייתי  שואל איפה אתה. 

משה גפני:

בכל אופן, אלה לא דיונים על ארגוני התרבות החילוניים, שהוא לא נמצא בהם. דנים פה בדברים דתיים, לכן הוא נמצא. 

מ"מ היו"ר ניסן סלומינסקי:

	בשעה 13:00 כבר לא נסיים.

אמנון דה-הרטוך:

	בענייני תרבות, אם אני מוזמן, אני מגיע. 

משה גפני:

	אתה לא יכול לדבר בלי רשות מהיושב-ראש, בכל הכבוד. אתה לא חבר כנסת. 

נסים זאב:

	כמה זמן לוקח לקבוע מזוזה?

מ"מ היו"ר ניסן סלומינסקי:

	חבר הכנסת זאב, איחרת. אנחנו במסגרת של ועדת הכספים: מדברים רק באישור. אנחנו מתחילים. 

רוני בריזון:

	אני מבקש להירשם. 

מ"מ היו"ר ניסן סלומינסקי:

	ניתן למגיש הבקשה לומר את דבריו בקיצור, אחר כך נתקדם. 

יעקב ליצמן:

	אדוני היושב-ראש, הנושא הגיע אלי בעקבות תלונה – שתי תלונות – של הורים: הם שלחו את הילדים למוסד חינוכי, הילדים ביקשו לנשק את המזוזה ולא הייתה מזוזה. ההורים פנו למנהל והוא אמר שלא צריך, שהוא אלא רוצה. 

אני רוצה להדגיש: מוסדות הציבור – זה בא מתקציב המדינה, שמייצג את כולם. החוק לא בא לחייב לנשק מזוזה; הוא לא בא להכריח אדם באורחות החיים שלו. הוא בא לאפשר לאדם שרוצה לנהל אורחות חיים מסוימים לנשק את המזוזה. אם לא, שלא ינשק. 

אנחנו יודעים שמזוזה זה שמירה על הבית. אנחנו יודעים שהמצב היום קשה. ההורים רוצים להיות רגועים, והם רואים בזה סמל לשמירה. היה סקר שהראה של-90% ומשהו מתושבי המדינה היהודים יש מזוזה. אני גם רוצה לסייג: אני רוצה להכניס לחוק קביעה שהוא יחול רק על מוסדות יהודיים, לא על המגזר הלא יהודי; אני לא מדבר עליהם. אני רוצה להכניס את זה להצעה. חבר הכנסת בריזון, אם הייתי אומר שאני רוצה להכריח כולם לנשק את המזוזה, 

רוני בריזון:
	
אדוני יודע שנישוק מזוזה איננו מצווה, זה לא נהוג בכל מקום. אני לא בטוח שאדוני מנשק. 

מ"מ היו"ר ניסן סלומינסקי:

	אני מבקש משני האדונים חברי הכנסת יעקב ועשו, שקראו "אדוני" זה לזה, קודם כול להפסיק. 


רוני בריזון:

	רק משום שיש יעקב זה לא אומר שאני עשו. על עשו נאמר: "ויאמר עשו יש לי רב" זה שייך לגזרה אחרת, ששם יש רבנים. 

מ"מ היו"ר ניסן סלומינסקי:

	אמרתי: אתה גם כמעט אדמוני. אבל אני מבקש לא לקרוא זה לזה "אדוני" ואחד לא יתערב בענייניו של האחר. 

יעקב ליצמן:

	אני מבין מאדוני שאתה קורא לו עשו. 

משה גפני:

	לא, הוא אמר שאתה יעקב. 

יעקב ליצמן:

	 הבנתי. אבל אני מבין שהוא קורא לו עשו. 

רוני בריזון:

	על יעקב נאמר "ויעקבני זה פעמיים", …

משה גפני:

	 אתה מוכן להפסיק לדבר יידיש?

נסים זאב:

	אם אחמד טיבי מדבר בערבית מעל במת הכנסת למה שהוא לא ידבר פה ביידיש? 

מ"מ היו"ר ניסן סלומינסקי:

	בסוף תצטרכו להתחבק, כמו שכתוב שם. אז אני מציע שנעצור. 

רוני בריזון:

יש על זה מספיק מדרשים. 

יעקב ליצמן:

אגב, משרד החינוך גם משתתף בזה. 

יבינה זכאי-בראונר:

לא. 

מ"מ היו"ר ניסן סלומינסקי:

	מייד ניתן להם לדבר. 

יעקב ליצמן:

	אז העירייה משתתפת, יש דבר כזה, נותנים. 

אין שום בעיה לבקש לקבוע בחוק לחייב מוסד ציבורי להתקין מזוזה, שתהיה למי שרוצה. בפרט שזה סמל ליהודים בכל הדורות: "וכתבתם על מזוזות ביתך ובשעריך למען יראון ממך". זה המשך הפסוק. דורשים שזאת שמירה על אריכות ימים, על הבית. לכן אני מבקש שבמוסדות ציבור, מי שרוצה, שתהיה לו אפשרות. 

משה גפני:

שכנעת אותי. 

מ"מ היו"ר ניסן סלומינסקי:

	אני מודה לך. נדבר על העיקרון, ואחר כך ניכנס לפרטים. אתם תראו שיהיו פרטים. 

נסים זאב:

	מה, מי הסופר?

מ"מ היו"ר ניסן סלומינסקי:

	אם לא יהיו פרטים, נעשה זאת בקיצור. אתם תראו שיהיו פרטים ואתם אפילו תופתעו כמה. גם בהלכה יש די פרטים, ונצטרך לדעת את זה. וָלא,  תהיה מבוכה מבחינת ההלכה. נצמיד את זה ל"שולחן ערוך" והכול יהיה פשוט. 

רוני בריזון:

	אני בהחלט מתכוון לבקש תוספת הלכתית. 

מ"מ היו"ר ניסן סלומינסקי:
	
אולי לא "שולחן ערוך", כי לפי ה"שולחן ערוך" יכול להיות שחבר הכנסת בריזון יהיה מבסוט, כי לא יצטרכו לשים מזוזה. נמצא את הדרך הנכונה. 

רוני בריזון:

	גם לפי הרמב"ם. 

מ"מ היו"ר ניסן סלומינסקי:

	לפני שחברי הכנסת המכובדים ידברו אני מציע שנקבל קצת יותר מידע וניתן לנציגי המשרדים לומר כמה דברים. אחר כך תוכלו להתבטא ונתקדם. 

חגית מאיר:

קודם כול משרד החינוך רואה את הדבר בחיוב, וכבר ניתן מענה לנושא באמצעות חוזר מנכ"ל, שבו ההנחיות המחייבות את מוסדות החינוך. ההוראות ניתנו משנת תשמ"ד, 1984, והיה רענון בשנת תשס"ב, לפני שנתיים, בזו הלשון: "על מנהלי מוסדות חינוך יהודיים ומנהלי רשויות חינוך להקפיד על קביעת מזוזות בפתחי החדרים, כמקובל בדיני ישראל וכנהוג במשרדי ממשלה". 


מ"מ היו"ר ניסן סלומינסקי:

	מהם "מוסדות חינוך"? 

חגית מאיר:

החינוך הרשמי, מגן חובה ואילך. צוינו כאן מוסדות חינוך יהודיים אנחנו מבקשים להתחשב ברגשותיהם של המיעוטים הלא יהודיים ולפטור מהדרישה מוסדות חינוך שאינם יהודיים. חייבים להוסיף זאת. 

יעקב ליצמן:

	ציינתי זאת כעת כדי להוסיף זאת לחוק: במגזר הלא יהודי שלא ישימו. 

מ"מ היו"ר ניסן סלומינסקי:

	יש מוסדות מעורבים?

חגית מאיר:

יש מוסד אחד, והוא לא רשמי – בנוה שלום. זהו מוסד מוכר שאינו רשמי. 

רוני בריזון:

	למה אי-אפשר לאכוף בחוק שערבים ינשקו מזוזות?

מ"מ היו"ר ניסן סלומינסקי:

	ראית? רק התחלת לדבר זה נפל. 

רוני בריזון:

אדוני מתרגש יותר מדי. 

מ"מ היו"ר ניסן סלומינסקי:

לא, זה נפל מעצמו. השמים מתרגשים. 

רוני בריזון:

	אני מבקש שלא לערב השמים בטריוויה. 

מ"מ היו"ר ניסן סלומינסקי:

	חגית מאיר, סיימת? 

חגית מאיר:

סיימתי. צר לי שהורים לא פנו למנהל המחוז או למפקח על המוסד, כי כלי האכיפה נתונים בידיו. 

מ"מ היו"ר ניסן סלומינסקי:

	זאת כבר הייתה עילה טובה לפתור בעיות של מוסדות אחרים. 

יבינה זכאי-בראונר:

הערה קטנה למה שאמר חבר הכנסת ליצמן קודם לכן. הוא דיבר על תקציבי מדינה. נכון שמשרד החינוך, אגף בינוי, מעביר תקציבים לרשויות המקומיות לבינוי של מוסדות חינוך מוכרים, אבל הנושא של ציוד הוא בתוך התקציב של אגף הצטיידות. בדקתי לפני הישיבה – אין שם סעיף שמדבר על תשמישי קדושה. כך שמבחינתנו כל הנושא התקציבי ייפול על השלטון המקומי.

יעקב ליצמן:

כן, את יודעת בכמה כסף מדובר. 

יבינה זכאי-בראונר:

	בין שזה שקל ובין שזה מיליון, לא חשוב. בפועל זה ייפול על השלטון המקומי. 

מ"מ היו"ר ניסן סלומינסקי:

	איך חוזר מנכ"ל יכול לצוות על המנהלים לדבר שהוא לא מתקצב אותו? זה קורה במשרד החינוך? 

חגית מאיר:

	כן, זה קורה הרבה. 

יבינה זכאי-בראונר:

	זה פיקוח ברמה הפדגוגית. 

מרים פרנקל-שור:

בחוזר מנכ"ל יש התייחסות למוסדות מסוימים?

חגית מאיר:

דובר רק על מוסדות יהודיים.

יבינה זכאי-בראונר:

	ההנחיה בחוזר מנכ"ל כללית מאוד. 

מרים פרנקל-שור:

היא רחבה, היא לכל המגזרים? בתי ספר יהודיים, ברור; אבל אין התייחסות לבתי ספר ממלכתיים-דתיים לעומת אחרים?

חגית מאיר:

שום דבר.
	
יבינה זכאי-בראונר:

	החינוך הרשמי כולל הן את בתי הספר הממלכתיים והן את בתי הספר הממלכתיים-דתיים. 

רוני בריזון:

	ישיבות פטורות ממזוזות. 

מ"מ היו"ר ניסן סלומינסקי:

	השרה היא גם שרת התרבות והספורט. האם ההנחיה הזאת כוללת כל מוסדות התרבות והספורט?

רוני בריזון:

	שערי כדורגל, למשל?

מ"מ היו"ר ניסן סלומינסקי:

	נניח אולם פיס?

משה גפני:

	לא. 

יבינה זכאי-בראונר:

התשובה שלילית.

מ"מ היו"ר ניסן סלומינסקי:

	בסדר, רבותי, לאט לאט. נשאל, שיירשם בפרוטוקול. גם לא מתנ"סים?

יבינה זכאי-בראונר:

	לא. מדובר על בתי ספר. למעשה החוק מרחיב. 

מ"מ היו"ר ניסן סלומינסקי:

	יש לכם הסבר למה השרה לא הוציאה הנחיה לכל הדברים?

יבינה זכאי-בראונר:

	לדעתי בתקופה שזה יצא תחומי התרבות והספורט לא היו אצלנו. 

מ"מ היו"ר ניסן סלומינסקי:

כלומר היא לא הייתה שרת התרבות והספורט. סביר להניח שבשלב הבא היא תוציא הנחיות גם עליהם, כי היא הפכה לשרה שלהם. 

חגית מאיר:

חוזר מנכ"ל הוא אך ורק למוסדות חינוך, כלומר גני ילדים ובתי ספר. זה הכלי של משרד החינוך. 


משה גפני:

	השאלה שלך במקומה, אדוני היושב-ראש. 

מ"מ היו"ר ניסן סלומינסקי:

	אני יודע, תאמין לי, אני רוצה לשמוע אותם. 

אמנון דה-הרטוך:

	יש לי כמה הערות. ראשית, אף שדברי ההסבר מדברים על מוסד חינוך הצעת החוק בנוסחה אינה מדברת על מוסד חינוך אלא על מבני ציבור. 

מ"מ היו"ר ניסן סלומינסקי:

	על הכול, ודאי, כל מבני הציבור. 

רוני בריזון:

זה סותר.

יעקב ליצמן:

	זה מסביר מאיפה בא החוק. 

מרים פרנקל-שור:

תסתכל על הפסקה השנייה.

אמנון דה-הרטוך:

	בסדר. אני מבקש לומר שככל שהמניע להצעת החוק הוא בעיה שבתחום מוסדות החינוך, הנוסח של הצעת החוק אינו נוגע רק למוסדות חינוך. 

יעקב ליצמן:

	לא, כי…

אמנון דה-הרטוך:

	אני יודע. סליחה.

מ"מ היו"ר ניסן סלומינסקי:

	הוא יודע, הוא מנסה להסב את תשומת לבם של אחרים. 

יעקב ליצמן:

	 לא, הוא טועה במה שהוא אומר. 


אמנון דה-הרטוך:

	אדוני היושב-ראש, כבר בתחילה נתקלתי בקבלת פנים חמה מחבר כנסת פלוני, אני מבקש לאפשר לי לדבר. עכשיו אמרו שאני ברשות, אני מבקש לאפשר לי. הנחת העבודה היא שהאנשים כאן מארחים כמנהג הכנסת האורחים של אברהם אבינו. 

רוני בריזון:

	לא, שם זה חשש בשר וחלב. 

מ"מ היו"ר ניסן סלומינסקי:

	באמת, לא נסיים. חבל, זה יידחה. 

אמנון דה-הרטוך:

	באמת. הניסיון כאן להקשות על העבודה קשה. 

הנוסח של הצעת החוק אומר שמבנה ציבור יהיה: משרד, בניין, לשכה, אולם כמפורט בסעיף 2א(א) ו-(ב) לחוק הדגל והסמל, התש"ט-1949.  ההגדרה שם: "משרדי הממשלה, הרשויות והתאגידים שהוקמו בחוק" – לדוגמה יד בן צבי – "בניין לשכתו של ראש לרשות מקומית, בניין מנהלה של מוסד להשכלה גבוהה וכן" – זה לענייננו כאן – "בניין ראשי של מוסד חינוך מוכר כמשמעותו בחוק לימוד חובה, התש"ט-1949". אלה מוסדות הציבור שמצוינים בהוראת סעיף 2א(א) ו-(ב) לחוק הדגל והסמל. 

הצעת החוק היאר הרחבה גדולה מאוד. צריך לומר שהיא לא מדברת על מוסדות חינוך מסוג פטור; הם אינם חייבים להתקין מזוזה. מוסדות הפטור בישראל הם כולם חרדיים והם אינם חייבים, בעוד שכל המוסדות האחרים חייבים. זאת ההצעה. 

אני רוצה להעיר כמה הערות להצעה עצמה. ראשית צריך לומר שבהצעה אין מנגנון אכיפה. מוטלת חובה ללא אכיפה. אין קנס מנהלי או קנס פלילי או עבירה פלילית. הוועדה מתבקשת לשים לב לעובדה הזאת, כי בחקיקה לא מקובל להטיל חובה שאין עליה מנגנון אכיפה. אם אין מנגנון אכיפה והאדם מפר את החוק, החוק הופך למרמס ולביזוי ללא שום מנגנון אכיפה. 

משה גפני:

	אתה תומך בחוק?

מ"מ היו"ר ניסן סלומינסקי:

לא יענה אלא אם השאלה תעבור דרכי. הבנתי את השאלה. נשאל אותו בהמשך. זה לא רלוונטי. 

משה גפני:

למה לא רלוונטי? הוא משרד המשפטים. 

רוני בריזון:

מי לא רלוונטי?

משה גפני:

	אתה, הוא משרד המשפטים. 

רוני בריזון:

	גם אדוני לא משרד המשפטים, גם אדוני לא רלוונטי?

משה גפני:

	אני ודאי לא רלוונטי. 

רוני בריזון:

	אם כך נחה דעתי. 

מ"מ היו"ר ניסן סלומינסקי:

	גפני, גפני, לא נספיק. 

אמנון דה-הרטוך:

אם היושב-ראש יאפשר לי אתייחס לשאלה. 

מ"מ היו"ר ניסן סלומינסקי:

אל תתייחס לדעתך האישית. 

אמנון דה-הרטוך:

לא, ודאי שזה לא ענייני האישי. הניסיון להכניס כאן פרסוניפיקציה מיותר. 

אני מבין שההצעה לא מכוונת לכפות זאת על מוסד לא יהודי, כי גם בדברי ההסבר וגם בדברים שנאמרו בכנסת על-ידי חבר הכנסת המציע אין כוונה כזאת. צריך להתייחס לזה. מהבחינה הזאת יש שאלה מעניינת: מה קורה עם מבני ציבור מעורבים, שאין להם שיוך ברור? אני לא מדבר על מוסדות חינוך, יש אחד כזה; אבל למשל אוניברסיטה: האם היא מוסד יהודי או לא יהודי? אין לה שיוך דתי. מה יהיה דינה?

יעקב ליצמן:

	גם למשרד הפנים. נכנסים לשם גם כאלה וגם כאלה. זה חייב במזוזה. 

מ"מ היו"ר ניסן סלומינסקי:

	גם הכנסת היא כזאת. 

יעקב ליצמן:

	הכנסת היא בסעיף המוסדות. 

יבינה זכאי-בראונר:

	בסעיף 2א(א)(3) בחוק הדגל והסמל יש התייחסות למוסדות המל"ג. 

אמנון דה-הרטוך:

	על זה אני מדבר. אם המטרה היא לחייב התקנת מזוזה כדי שהיהודים יוכלו לקיים מצווה – ואני לא יודע אם זאת מצווה, מייד אתייחס גם לנקודה הזאת – אם הכוונה היא שהם יוכלו לראות מזוזה בשעה שהם עוברים במבני ציבור, הרי שיש מבנים שהם נעדרים שיוך לאומי. האם הכוונה היא לחייב אוניברסיטה, למשל? אני רוצה להדגיש את הנקודה הזאת כי ייתכן שיש מכללה שאין לה שיוך ברור אבל דה-פקטו רוב האנשים שם לא יהודים. האם משום שיש יהודי אחד יש כוונה לחייב התקנת מזוזה? 

דבר נוסף שאני רוצה להעיר, וצריך להביא זאת גם לידיעת חברי הכנסת המציעים, הוא שעל-פי ההלכה היהודית אין חובה להתקין מזוזה במקרים כאלה. לכן יש מקום לשאול: האם במקום שההלכה היהודית אינה מטילה חובה יש מקום שהמחוקק הישראלי יטיל חובה, שכרוכה כמובן בהוצאת ממון? נכון שהוצאת הממון היא לא במיליונים, אם כי בקנה מידה לאומי אולי כן, כי מזוזה כשרה ודאי עולה 100 ש"ח, אולי יותר. 

 משה גפני:
	
אדוני היושב-ראש, אני יכול להתפרץ?

מ"מ היו"ר ניסן סלומינסקי:

	תקבל את זכות הדיבור. 

רוני בריזון:

	כולנו יודעים ההלכה, את הרמב"ם, את ה"שולחן ערוך". אנחנו יודעים שאין בעניין הזה מחלוקת, לא ראשונים ולא אחרונים. 

משה גפני:

	למה אתה אומר סתם "כולנו"? ועוד איך יש מחלוקת. הרא"ש חולק בזה. 

רוני בריזון:

	על מה? 

משה גפני:

אם צריך לקבוע, 

רוני בריזון:

על זה אני מדבר, לפני עיוור לא תיתן מכשול. אסור לברך על מזוזה כזאת. 

משה גפני:

אילו היה לומד בישיבה היו מוציאים אותו החוצה.

רוני בריזון:

	הוציאו אותי, חזרתי. 

מ"מ היו"ר ניסן סלומינסקי:

	אתה תמשיך, ואל תתייחס. 


אמנון דה-הרטוך:

אם לוועדה יש עניין בכך אני מבקש להפנות אותה למאמר מקצועי-הלכתי מהזמן האחרון, בכתב העת "תחומין". יש שם מאמר של הרב יהודה שביב: "מזוזה ושערי ירושלים העתיקה". הוא מתייחס להתקנת מזוזות במקומות שהם ללא שיוך של בית, ששם קיימת המצווה. זה מופיע ב"תחומין" ט"ז, עמ' 407. 

אלה ההערות שיש לי לגופו של עניין. לגבי השאלה הראשונה שחבר הכנסת גפני שאל, אם אני תומך בהצעת החוק: צריך לומר שהממשלה, בוועדת השרים, החליטה להתנגד להצעת החוק. אבל מקובל עלינו שמאחר שהנושא עבר את ההצבעה בכנסת,

יעקב ליצמן:

	היה חופש הצבעה מטעם הממשלה.

רוני בריזון:

	לא היה. 

יעקב ליצמן:

גדעון סער הודיע. 

רוני בריזון:

הוא אמר, על דעת עצמו, שהוא נותן לחברי הליכוד חופש הצבעה. הייתי שם. 

יחזקאל לביא:

	לא נתקבלה החלטה אחרת של ועדת השרים, למען הסדר הטוב. 

אמנון דה-הרטוך:

	אז זה נגד, ודאי. 

מ"מ היו"ר ניסן סלומינסקי:

	מאחר שזה עבר בקריאה טרומית בכנסת אני מניח שהממשלה, מסירה את התייחסותה ונותנת לכנסת לנהל את ענייניה. 

אמנון דה-הרטוך:

זה מה שרציתי לומר כשנקטעתי בפעם המי יודע כמה. מאחר שזה עבר בקריאה ראשונה בכנסת, מקובל עלינו שאנחנו, עובדי המדינה, צריכים לסייע לגיבוש החוק תוך מזעור נזקים. 

מ"מ היו"ר ניסן סלומינסקי:

	עוד מישהו מהמוזמנים רוצה להתייחס בקצרה לנושא? משרד הפנים? 

יחזקאל לביא:

	זאת בעיה תקציבית, זה הכול. 


אמנון דה-הרטוך:

	השר שצריך להיות ממונה עכשיו הוא ראש הממשלה. 

רוני בריזון:

	מנשק  מזוזות ידוע. 

מרים פרנקל-שור:

למה הוא צריך להיות ממונה?

מ"מ היו"ר ניסן סלומינסקי:

	עוד מעט, כשנגיע לפרטים. חבר הכנסת רוני בריזון ביקש את רשות הדיבור. 

רוני בריזון:

	כן אדוני, בתוך עמנו אנחנו יושבים, ולכן באווירה אינטימית זו אני מרשה לעצמי לומר דברים שיוצאים מן הלב ונכנסים אל הלב. הצעת החוק הזאת גם רעה וגם מיותרת, ואם יורשה לי היא גם קצת מצחיקה באיזה שהוא מקום. אני מתפלא על חבר הכנסת ליצמן, שמוחזק בעיני כיהודי חכם, על שהתחיל את כל הסיפור.

יעקב ליצמן:

	אני מוחה על זה שאני חכם.

רוני בריזון:

	אדוני חכם או מוחזק כחכם. הצעת החוק רעה משום שהיא מביאה אלינו שוב את החוקים שעניינם שימוש במנגנונים ממלכתיים כדי להסדיר מערכות דתיות או כדי לכפות אותן על אחרים. כי מזוזה – ואיש לא יחלוק עלי כאן – היא תשמיש קדושה, שעניינו דתי, שקביעתו במצווה דתית; כל מה שמסביבו יש בו עניין דתי, שום דבר אחר: לא כלכלי, לא משפטי, לא חברתי ולא שום אלמנט אחר. והנה אנחנו מתבקשים לקחת לשם כך את הכלים של המדינה, ואולי גם את מכשירי האכיפה שלה – את המשטרה, שתרדוף את מי שאינם קובעים או אינם מנשקים, את בתי המשפט שידונו אותם אחר כך. 

זה דבר שפסול מעיקרו. שנים רבות גם לא עשו אותו. הייתה תקופה שבה נעשה שימוש בכלים ממלכתיים כדי להעביר חוקים שעניינם דת או נושאים דתיים, וזה נפסק. זה נפסק משום שכל מי שעסק בכך הבין שהוא בעיקר תורם לפילוג ולמחלוקת ולריב, ובסופו של דבר גם לכך שאנשים כמוני מגיעים לכנסת – והרי אלה שעסקו בזה, לא זאת הייתה כוונתם, וכולם מנידים בראשם. 

לכן לא כדאי להתחיל זאת מחדש. לא כדאי לספק פרנסה ודלק למריבה הספציפית הזאת. חבר הכנסת ליצמן וחברי שומרי המצוות יודעים שלא מפריעים לאיש לקבוע מזוזה בשום מקום. מעולם לא היה מקרה שמישהו רצה לקבוע מזוזה ולא נתנו לו. 

יעקב ליצמן:

	הנה.

רוני בריזון:

	לא, סליחה. במקרה האחד שבו מדובר אינני יודע אם הוא נופל בחוק כי זה מוסד פרטי. זה הרי המוסד ליד טבריה, ששייך לאיזה קיבוץ. הקיבוצניקים, על-פי האידיאולוגיה שלהם, לא קבעו מזוזות. אלא שבצוק העתים הקיבוץ התחיל לקבל ילדים מהאוכלוסייה מסביב וההורים באו ודרשו את העניין. 

מ"מ היו"ר ניסן סלומינסקי:

	רחמנא ליצלן.

רוני בריזון:

זה נכנס לעיתונים כשמנהל בית הספר סירב. אחר כך הייתה אספת הורים והמנהל והמורים החליטו להיענות לבקשה ולקבוע מזוזות. 

אם כן גם המקרה האחד והיחיד שבגינו צמח העניין הזה היה כלא היה. חבל לחזור עכשיו לאותה תקופה שבה משתמשים בכלים הממלכתיים. כמו שיש אמונה בלבותיהם של חברי שומרי המצוות כך יש אמונה גדולה גם בלבי. האמונה שבלבי רואה במעשה כזה את אבי אבות הטומאה. בשבילי זוהי כפייה דתית נקייה וטהורה. 

יעקב ליצמן:

	טומאה, איך אתה מדבר על מזוזה? 

מ"מ היו"ר ניסן סלומינסקי:

	לא, הוא לא דיבר על מזוזה אלא על המעשה. 

רוני בריזון:

	דיברתי על המעשה שמחזיר את נושא הדת, 

יעקב ליצמן:

	אז תגיד מה שאתה רוצה.

רוני בריזון:

	לא אפגע בקודשים של איש ובפרט שלא יפגעו בדברים שחשובים לי. זה החלק הראשון להסבר מדוע ההצעה רעה. שמענו עכשיו על קיומם של חוזרים שמסדירים הדברים בצורה כזאת או אחרת, וחזקה על כל אמרכל שיש לו סעיף "שונות" בקופה קטנה ג' וכך אפשר להוציא 200 ש"ח ולעשות בהם שימוש כזה. עובדה שאינני מכיר מבנה ציבור אחד היום שאין בו מזוזה, ממש בימינו אלה. אין מצב כזה שבגלל מחסור בכסף או בגלל התנגדות של מישהו זה לא קיים. 

אני ממשיך ואומר שההצעה הזאת גם מיותרת. כמו שאמרתי, הבעיה אינה קיימת. בדרך כלל מחוקקים חוק כדי לפתור בעיה. כאן הייתה בעיה אחת ויחידה, שניתן לה פרסום, שנפתרה כמעט מניה וביה. כל היתר מיותר. אם מחברים את המיותר לרע, אני חושב שמן הדין לשקול מחדש עצם הנחתה של ההצעה הזאת. אולי חבר הכנסת ליצמן יחליט, אחרי מה ששמע כאן, שהוא מבקש למשוך את ההצעה. 

לעניין השלישי והאחרון, וכאן אני מבקש סליחה על כך שאני אומר שהעניין הזה קצת מצחיק: הוא קצת מצחיק משום שקודם כול אין שום אכיפה. איזה מין חוק זה? ממה נפשך: אם לא מתכוונים לאכוף, 

מ"מ היו"ר ניסן סלומינסקי:

	אדוני רוצה שנוסיף כאן אכיפה? 

רוני בריזון:

	אז הוא באמת יהיה כפייה דתית מוחלטת ויהיה אפשר להיאבק נגדו בגלוי, בעיתונים, כל הדברים שמספקים לי פרנסה – הרי על זאת פרנסתי, כידוע. אבל אני רוצה לקחת את העניין קצת הלאה: בעניין הזה של מזוזה במבני ציבור יש אולי מחלוקת בשאלה אם צריך לקבוע אותה בברכה או לא, אבל אין מחלוקת שגם הגמרא – במסכת ברכות, אם אינני טועה – מספרת על כך שבבית מדרשו של רבי יהודה הנשיא לא הייתה מזוזה. רבי יהודה הנשיא, מחבר המשנה, היה נגרר על-ידי המשטרה בעקבות החוק הזה – כי הרי בית מדרשו היה מבנה ציבור – ונידון על-ידי בתי הדין. הוא לא קבע מזוזה.

מ"מ היו"ר ניסן סלומינסקי:

	יש לך טעות. בית מדרשו היה פרטי. הוא היה מספיק עשיר, זה היה בית פרטי. 

רוני בריזון:

	אני בטוח שהוא נופל תחת ההגדרות של חוק הסמל. 

משה גפני:

	חזק בריזון, איך הוא מוציא דברים מהקשרם.

יעקב ליצמן:

	מה שבטוח הוא ששינוי לא היו נותנים לו לפתוח בית כנסת בכלל. 

רוני בריזון:

אני מבטיח לך שהיינו נותנים לרבי יהודה הנשיא לפתוח בית כנסת. 

מ"מ היו"ר ניסן סלומינסקי:

יש הבדל בין בית כנסת לבית מדרש. זה מחייב מזוזה בברכה. 

רוני בריזון:

	אני אמשיך. 

משה גפני:

אני אחריו?

מ"מ היו"ר ניסן סלומינסקי:

כן, אלא אם כן תבזבז את דבריך תוך כדי כך. 

רוני בריזון:

אני אמשיך ואומר: אצל הרמב"ם בהלכות מזוזה זה הרי דבר ברור ומובן: מבנה ציבור אינו עומד בעשרת הקריטריונים שהוא מזכיר שם, ודאי לא שהוא נועד לדירת אדם ולדירת קבע. 

יעקב ליצמן:
	
ניתן לך כיפה כשאתה מדבר על הרמב"ם. 

רוני בריזון:

	אני כשאני מזכיר את השם המפורש אני לא חובש כיפה, אז על הרמב"ם?

מ"מ היו"ר ניסן סלומינסקי:

	בימינו זה לא קל וחומר. 

רוני בריזון:

	בעניין הזה אין שום ספק שיש חשש של "בפני עיוור לא תיתן מכשול", כי  יהודי מן הרחוב, שאינו מכיר, חושב שאין שום צל של ספק, ועכשיו במבני ציבור קובעים מזוזה ומברכים עליה בשם המלכות. 

יעקב ליצמן:

	הוא קורא לרב, יש מחלוקת על זה. 

רוני בריזון:

	לא בכל פעם שקובעים מזוזה קוראים לרב. אם החוק הזה יישאר על כנו יש חובה להכניס בו את האזהרה שבעניין הזה קביעת מזוזה היא לפחות עניין שבמחלוקת וצריך לבדוק אם מותר לעשות על זה ברכה.

משה גפני:

אז אם החוק נשאר צריך להביא את כל ההלכות?

רוני בריזון:

	אני מציע להוריד את החוק, אבל אם החוק יישאר, בהחלט. אם כפייה דתית, לפחות כפייה דתית כדת וכדין. 

משה גפני:

	כפייה דתית, אתה אוהב את המילה הזאת. 

מ"מ היו"ר ניסן סלומינסקי:

	הוא רוצה להגיד לך שזה עוד מנדט לשינוי. 

משה גפני:

	בעזרת השם. 

לאה נס:

	קודם כול אני חייבת להודות שבכל פעם שאני שומעת את חברי חבר הכנסת בריזון אני מתפעלת מהבקיאות ומהידע שהוא נואם לנו השכם והערב. באמת יש לו הזדמנות טובה. אני חושבת שצריך להסתכל על זה אחרת. אני תומכת בחוק של חבר הכנסת ליצמן. בסך הכול כולנו ידועים, בלי כל הפלפולים והציטוטים והגמרות, 


רוני בריזון:

	זה מתוך ההלכה היהודית.

לאה נס:

	שהמזוזה היא  סממן יהודי מובהק.

מ"מ היו"ר ניסן סלומינסקי:

רוני, מילא שאתה מפריע לאחר, אבל לאישה? כל כך לא מתאים לך. 

לאה נס:
	
לכן זה יכול לתרום מאוד לצביון היהודי של המדינה שלנו, ובסך הכול אנחנו רוצים את זה. 

רוני בריזון:

	את מרגישה שיש בעיה עם הצביון היהודי?

לאה נס:

	אני חושבת שזה יכול לתרום, טוב שזה יהיה. מוסדות ציבור ומוסדות ממשלתיים גם כך נוהגים לשמור, בתחומים נוספים, על סממנים שקשורים לצביון היהודי. אני חושבת שזה סממן מובהק, וכדאי שהוא יהיה. אני לא חושבת שצריך להיכנס לפלפולים. 

רוני בריזון:

	את חושבת שצריך לכפות את זה בחוק מדינה?

לאה נס:

	כן, בהחלט, במוסדות ציבור. 

מ"מ היו"ר ניסן סלומינסקי:

	אני מבקש מהדוברים לא להתייחס לשאלות שלא עברו דרך היושב-ראש.

לאה נס:

	אני לא חושבת שזה יעשה רע כל כך כמו שאתה חושב. 

רוני בריזון:

	השאלה היא לא אם זה יעשה רע אלא אם כך צריך להיות. 

מ"מ היו"ר ניסן סלומינסקי:

	רוני, מה נפל עליך?


לאה נס:

	אני חושבת שזה רעיון טוב לעגן זאת בחקיקה. אני חושבת שהוא יתקבל בברכה. גם אם לא הייתה הסכמה של הממשלה בעניין זה, עובדה שזה עבר בכנסת. לכל אחד הייתה זכות להצביע וזה עבר. אני מניחה שגם החוק יעבור, כי באמת התייחסו אליו כפושטו ולא לא כפשוטו.

מ"מ היו"ר ניסן סלומינסקי:

	תודה רבה. חבר הכנסת גפני. אתה רוצה לעבור מקום כשאתה מדבר?

משה גפני:

	לא, אני חבר של בריזון. 

רוני בריזון:

אנחנו לא נוהגים להודות בכך, לא אני ולא אתה. 

משה גפני:

בתקשורת הדתית אנחנו לא אומרים את זה, בתקשורת החילונית אני אומר ובריזון מכחיש. אני מסכים לחלוטין עם חברת הכנסת לאה נס. אני מציע לא להכניס את החוק הזה לפרופורציות שאינן נכונות לחלוטין. זה לא חוק דרמטי, אין דרמה בכל העניין הזה. גם חבר הכנסת המציע, מר ליצמן, אומר שבכל מוסדות החינוך, בכל המקומות, יש מזוזות; אין בעניין הזה כפייה ושום דבר. אני רגיל בכנסת, ואולי אני יותר שנים מחבר הכנסת בריזון, 

רוני בריזון:

	הרבה יותר.

משה גפני:

	אדוני היושב-ראש, מבחינת העניין של חקיקת חוקים, ברבים מאוד מהחוקים שעוברים בכנסת, מכל מיני סוגים, כאשר יש מקרים יוצאים מן הכלל שמקבלים הד תקשורתי, מתקנים את החוק לא בגלל הרוב.

כמובן, אני לא עושה שום השוואה, אבל בעצם החוק הזה דומה לחוק הסמל והדגל, ששם יש כפייה מוחלטת. מי שעובר על חוק הסמל והדגל דינו מאסר שנה אחת. אם אני ערבי ואני לא רוצה לשים את הסמל והדגל בבית הספר שלי, יש עלי כפייה. אני הולך למאסר שנה אחת אם אני מפר את זה. מה זה חוק הסמל והדגל? המדינה יכולה לכפות עלי לשים את דגל המדינה או את סמל המדינה, כשסמל המדינה הוא החנוכייה? כאזרח ערבי אני חייב לעשות את זה? אין כאן הבחנה בין מוסד נוצרי או מוסלמי או יהודי. יש למדינה סמלים. את הסמל הזה כופים על כל אזרחי המדינה, גם אם זה לא מתאים להם. אף פעם לא הזדעק מישהו ואמר "בשום פנים ואופן לא". 

כמו שאמרה חברת הכנסת נס, זהו חוק של סמל, לא של הלכה, לא של דיון אם לנשק מזוזה או לא, אם חייבים לקבוע או לא. מדובר בסמל, שקיים במדינה, והוא לא כופה דבר על איש. אני מתאר לי שבשל כך חבר הכנסת ליצמן לא הכניס כאן אמצעי אכיפה, כי מדובר בסמל, סמל במדינה יהודית. הוא מגדיל לעשות ואומר שמוסדות שאינם יהודיים מוצאים מהחוק, מה שלא קורה בנוגע לסמל המדינה, שהוא סמל יהודי לכל דבר ועניין לא פחות מהמזוזה – המנורה היא סמל יהודי. על זה חבר הכנסת בריזון ידידי לא התרעם אף פעם ולא אמר: למה אתה כופה על בית ספר בנצרת או בטייבה סמל יהודי, ועוד נותן להם מאסר של שנה אחת? 


רוני בריזון:

	סמל ישראלי. 

משה גפני:

	את השטויות האלה שמעתי הרבה פעמים. 

רוני בריזון:

	אני לא קורא לדבריך שטויות. 

משה גפני:

	אתה צודק, אני חוזר בי. חשבתי שזה בארבע עיניים. אלה ממש דברים רציניים מה שהוא אמר. 

	מדובר בסמל. המזוזה היא סמל מוכר, יהודי. אני לא רוצה לחזור על ההיסטוריה, מה קרה בגלל המזוזה. הרבה פעמים אלו נושאים של חיים ומוות. דברים ממשיים, וחברי שנמצאים כאן יודעים זאת. 

אני רוצה לומר מילה אחת על הנושא ההלכתי. חבר הכנסת בריזון מנסה בכל פעם להביא את הנושאים ההלכתיים, ומי שאינו בקי בהלכות עלול להתרשם שעושים דברים בניגוד להלכה. ולא היא. בכל הכבוד לחבר הכנסת בריזון, בגמרא, במסכת ברכות נדמה לי – אני לא בטוח – יש מחלוקת. זה הוצאת דברים מהקשרם, אין לכך שום קשר לחוק הזה. יש מחלוקת אם בית מדרש, ששם לומדים כל היום תורה ויש שם הספרים, ספרי התורה, אם הוא מחויב במזוזה או לא. זאת אחת הדוגמאות שהביא חבר הכנסת בריזון בהוצאת דברים מהקשרם באופן נורא – אבל את זה אסור לי להגיד, את זה אגיד לך בארבע עיניים. 

רוני בריזון:

הייתה מזוזה אוצל רבי או לא?

משה גפני:

	תודה, אני מודה לך. 

מ"מ היו"ר ניסן סלומינסקי:

	אתה מבחין בין בית מדרש לבית הכנסת איפה שאוכלים וישנים. למה להיכנס להלכה?

לאה נס:

	למה להיכנס לפלפולים? 

רוני בריזון:

זאת ההלכה.

משה גפני:

	אני לא רוצה שייווצר כאן הרושם שנעשה כאן חוק בניגוד להלכה. מי שלא מכירים את העניין עלולים לטעות. ולא היא. יש ה"שולחן ערוך".

רוני בריזון:

	אמרתי שיכול להיות חשש.

משה גפני:

	חשש, שמעתי אותך. 

רוני בריזון:

	להזהיר. 

משה גפני:

	אני מבקש שיהיה רשום בפרוטוקול: יש ההלכה שעל-פיה אנחנו חיים. לגבי מקום, אם ישנים בו או לא , יש מחלוקת בין הראשונים, מחלוקת עצומה. יש הלכה למעשה, מה שנוהגים לעשות – למשל הזמינו אותי להתקין מזוזה בחנות גדולה ברמת גן. 

רוני בריזון:
	
בירכת?

משה גפני:

	לא. 

רוני בריזון:

בבקשה. עדות בעל דין כמאה עדים. 

לאה נס:

	אז מה? לא אמרנו שרוצים לברך. 

משה גפני:

	זה בדיוק מה שנוגע לחוק. 

רוני בריזון:

	צריך להזהיר פה שאסור.

יעקב ליצמן:

	יש מחלוקת, יש גם מי שעושה. 

רוני בריזון:

	ברכה לבטלה? ... דאורייתא...?

מ"מ היו"ר ניסן סלומינסקי:

	כל הברכות דרבנן.

משה גפני:

	אדוני היושב-ראש, החובה חד-משמעית: צריך להתקין מזוזה. כאשר יש מחלוקת בין הפוסקים ויש ספק לגבי הברכה, גם בעניין הזה, הלכה למעשה, יש שפוסקים היום שחייבים לברך. לא בירכתי מכיוון שאני הולך לפי המנהג הזה – אבל יש חובה להתקין מזוזה. 

חברת הכנסת לאה נס אמרה, ואני מסכים אתה לחלוטין: לא מדובר בנושא הלכתי. מדובר על מקום שיש חובה להתקין בו מזוזה. 

רוני בריזון:

יש רשות. 

משה גפני:

	אל תתווכח אתי, מותר לי לומר את העמדה הנכונה. יש חובה להתקין מזוזה. הנושא אינו הלכתי אלא הוא סמל, כמו סמל המדינה. לא אותו דבר אבל דומה. יש חובה להתקין מזוזה. 	

בזה אני מסיים. החוק הוא חוק סמלי. החובה להתקין מזוזה היא חובה מוחלטת. את השאלה אם צריך לברך כשמתקינים כל אחד ישאל את הרב שלו. אין לכך רלוונטיות לעניין החוק הזה. להכניס את זה לנושא של כפייה דתית, אין דבר מכוער מזה. 

רוני בריזון:
	
תגיד שזאת השקפת עולמך, אל תגיד שזה לא נכון. 

משה גפני:
	
אגיד מה שאתה רוצה.

מ"מ היו"ר ניסן סלומינסקי:

	עצור, אל תענה. אתה אמרת שזה טיפשי ואנחנו אנסנו אותו לספוג את זה. 

משה גפני:

	אין דבר מכוער יותר מהרצון לעשות הון פוליטי מכל דבר, אולי כתוצאה מזה הוא יקבל עוד כמה קולות בבחירות. אני אומר שבעזרת השם הוא לא יקבל. 

מ"מ היו"ר ניסן סלומינסקי:

	חבר הכנסת נסים זאב. אם אפשר בקצרה, כי אנחנו מוגבלים. אנחנו גם צריכים לגמור לטפל בחוק עצמו. 

נסים זאב:

	במשפט אחד: אומרים "יהודית ודמוקרטית". "יהודית" זה הסמל של המזוזה, קביעת המזוזה. "דמוקרטית" – זכותך לנשק או לא לנשק, לברך או לא לברך. צריך להרים את זה מליגה א', כך אני קורא לזה כשזה נמצא בתקנון של משרד החינוך, לרמה הלאומית, לערך עליון יותר. גם חבר הכנסת הנכבד אומר שברוב בתי הספר יש מזוזות. המשמעות היא הסמל. על הסמל היהודי אסור לוותר.

מ"מ היו"ר ניסן סלומינסקי:
	
תודה רבה. אני מציע שניגש לסעיפים עצמם. 

אמנון דה-הרטוך:

	אם אפשר להעיר הערה: אנחנו לא בטוחים שלפי נוסח הצעת החוק תוטל חובת קביעת מזוזה דווקא במוסדות שבגללם חבר הכנסת ליצמן הגיש את ההצעה.

מ"מ היו"ר ניסן סלומינסקי:

	לכן אנחנו נכנסים לעניין ונתקן את כל הנושא. בבקשה.
	
שם החוק: "קביעת מזוזה במבני ציבור", זאת כן המטרה של מי שרוצים את החוק. מבני ציבור – זהו מושג שכולל הכול. 

משה גפני:

	הכוונה לא למבנה פרטי.

מרים פרנקל-שור:

יש הגדרה בחוק הסמל והדגל. 

מ"מ היו"ר ניסן סלומינסקי:

	נגדיר, ההגדרה שם לא תספק כנראה. נצטרך תוספות. בסדר, נגיע לזה. 

מרים פרנקל-שור:

נעבור על החוק ונראה.

מ"מ היו"ר ניסן סלומינסקי:

	אני קורא את סעיף 1. אני מניח שהבעיה היא הגדרת מבנה ציבור. 

אמנון דה-הרטוך:

	כתוב "כל משקוף דלת" – כל דלת?

מ"מ היו"ר ניסן סלומינסקי:

	רבותי, קודם נגדיר את המבנה ואחר כך ניכנס פנימה, לתוך המבנה. לאט לאט. אני ידעתי שיש כאן הרבה פרטים, הם לא האמינו לי.

משה גפני:

	לא נורא, אפשר למצוא ניסוח. 

מ"מ היו"ר ניסן סלומינסקי:

	אני מניח שמה שחבר הכנסת ליצמן מתכוון אליו הוא למוסדות חינוך, מתנ"סים. 

מרים פרנקל-שור:

חבר הכנסת ליצמן מפנה לסעיף 2א(א) לחוק הסמל והדגל: "(1) על המשרד הראשי של משרדי הממשלה והרשויות והתאגידים שהוקמו בחוק; (2) על הבניין שבו נמצאת לשכתו של ראש רשות מקומית; על בניין המנהלה של המוסדות להשכלה גבוהה; (3) על הבניין הראשי ובחזית הבניין הראשי של מוסד חינוך מוכר כמשמעותו בחוק לימוד חובה; (4) בנייני ציבור אחרים ובנייני תאגידים המספקים שירותים לציבור כפי שיקבע שר הפנים בתקנות באישור ועדת הפנים ואיכות הסביבה". יש גם הפנייה לסעיף (ב) שם: "דגל המדינה יוצב בלשכות שרים ומנהלים כלליים של משרדי הממשלה, באולמות בתי המשפט ובלשכות נושאי משרה אחרים בשירות הציבורי, כפי שיקבע שר הפנים באישור הוועדה". אלה מבני הציבור. 

ההבדל בין חוק הדגל והסמל לבין הצעת החוק שמונחת על השולחן הוא ששם יוצאים ידי חובת הנפת הדגל פעם אחת. כאן השאלה אם רק בפתח המשרד הראשי וכו'. 

רוני בריזון:

	אולי נקבע מזוזה בנמל התעופה בן גוריון ונצא ידי חובת המדינה?

מרים פרנקל-שור:

אני מסבירה שהמתנ"סים לא כלולים כאן. אנחנו מדברים על מבני ציבור. 

מ"מ היו"ר ניסן סלומינסקי:

	מאחר שאנחנו מתכוונים בעיקר למתנ"סים, לאולמות פיס ולכל אותם מקומות, 

רוני בריזון:

מה עם שערי כדורגל, אדוני?

מ"מ היו"ר ניסן סלומינסקי:

אגיע לזה. 

יעקב ליצמן:

תגיש הסתייגות.

רוני בריזון:

	אני אגיש הסתייגות, אני אתן כבוד לחוק הזה?

מ"מ היו"ר ניסן סלומינסקי:

אנחנו מתכוונים גם למוסדות של הציבור החרדי, שלא מוגדרים כאן. גם שם אנחנו רוצים. 

רוני בריזון:

שגם יתחילו להניף את הדגל באותה הזדמנות, לפי החוק הקודם.

יעקב ליצמן:

	אני שותק והוא לא. 

מ"מ היו"ר ניסן סלומינסקי:

	כי אתה רוצה שנסיים והוא לא רוצה שנסיים. 

יעקב ליצמן:

	תוציא אותו. 

מ"מ היו"ר ניסן סלומינסקי:

	חס ושלום, לא אוציא אותו. הוא אדם מנומס, בסופו של דבר תרבותו תגבר על יצרו. 

רוני בריזון:

	מה שאדוני שומע זאת תרבותי. אילו אדוני היה שומע את יצרי היה מתחלחל ת"ק פרסה. 

משה גפני:

	אני עכשיו לא מדבר אידיאולוגיות, תרשה לי. עו"ד פרנקל-שור צודקת. ההגדרה של מבני ציבור בחוק הסמל והדגל דורשת דגל אחד על בניין אחד או על כמה בניינים. לא זאת כוונת החוק. לכן אני מציע שיהיה כתוב: "על משקוף דלת" – הרי זה גם לא על כל דלת, יש דלתות שלא רק שהן חייבות במזוזה אלא אסור להתקין בהן מזוזה. צריך שייכתב: "על משקוף דלת שחייבת במזוזה". 

מרים פרנקל-שור:

אין לזה סוף. 

יעקב ליצמן:

	כשאת נכנסת לעירייה אין מזוזה בכל דלת?

מרים פרנקל-שור:

אם אדם יושב בחדר ולא רוצה מזוזה?

יעקב ליצמן:

זה החוק.

רוני בריזון:

	באוניברסיטה יש 500 מקומות של open space. 

משה גפני:

	ניסן, אין דרך אחרת. "על משקוף דלת שחייבת במזוזה". 

מ"מ היו"ר ניסן סלומינסקי:

	אראה לך 80% מהפוסקים, 

רוני בריזון:

	הוא יודע את זה. למה הוא לא עשה ברכה? 


מ"מ היו"ר ניסן סלומינסקי:

	תפספס 20 דלתות אבל תרוויח 8,000 דלתות או 100,000 דלתות. 

רוני בריזון:
	
אני מבקש, שאדוני יפסיק לכפות דעתו. כל דלת. 

משה גפני:

	אני מבקש להמשיך: בכל מבנה ציבור, כהגדרתו בחוק הסמל והדגל – וכאן צריך להוסיף ניסוח משפטי, והיועצת המשפטית תדע לעשות את זה, שבניגוד לחוק הסמל והדגל, כאן יותקן על כל דלת. 

מ"מ היו"ר ניסן סלומינסקי:

	עוד לפני כן, לפני שמגיעים לכל דלת, צריך להגדיר את המבנים. בחוק הזה יש הרבה מאוד מבנים לא מוגדרים. מתנ"סים לא מוגדרים כאן, החינוך החרדי לא מוגדר. 

יבינה זכאי-בראונר:

הגדרה בחוק הדגל והסמל מפנה למבני ציבור. מוסדות חינוך לפי חוק לימוד חובה הם בתי ספר רשמיים של המדינה שמוחזקים במשותף. מתנ"ס, מוסדות תרבות ומוסדות ספורט – חלק גדול מהמבנים האלה הם בבעלות פרטית. ייתכן שהמדינה מתקצבת, במקרה של חברת המתנ"סים יש התקשרויות ומכרזים – אבל זה לא מבנה ציבור כהגדרתו, בטח לא בפרשנות של חוק הדגל והסמל. 

מ"מ היו"ר ניסן סלומינסקי:

	אני מסכים אתך, לכן אמרתי שלא בטוח. חיפשתי אם יש הגדרה שכוללת את מה שמתכוונים אליו. למה אני מתעקש על מתנ"סים? דווקא הילדים וההורים שמגיעים לשם אוטומטית שמים את היד ומחפשים את המזוזה. אני לא שם בכל פעם; הם שמים ואוטומטית מנשקים. אם מסתכלים רואים שהם מנשקים  את המשקוף כי אין מזוזה, והם לא יודעים. 

רוני בריזון:

	זה עובד אותו דבר. 

מ"מ היו"ר ניסן סלומינסקי:

	לכן חיפשתי הגדרה שתיתן את המבנים האלה, בלי לפרט את כולם. 

משה גפני:

	נכתוב: בכל מבנה ציבור שהמדינה או הרשות המקומית משתתפות בהחזקתו במישרין או בעקיפין. זאת ההגדרה. זה כולל גם את המוסדות החרדיים. 

מרים פרנקל-שור:

זה יכסה הכול. ובאיזה חלק משתתפים? אם משתתפים ב-10%? 

מ"מ היו"ר ניסן סלומינסקי:

	כל יהודי שמקבל מהמדינה הלוואה לבנות בית יצטרך לשים שם מזוזה? הרי יש מענק.

יעקב ליצמן:

	לא נכון. 

לאה נס:

	דיברו על מבנה ציבורי. 

משה גפני:

	עו"ד פרנקל-שור, תציעי הגדרה אחרת. 

רוני בריזון:

	מכיוון שהולכים לקולה אני מציע לצרף את צי הרכב הממשלתי.

משה גפני:

	אל תתייחסי אליו. 

רוני בריזון:

על כל דלת של אוטו תהיה מזוזה. 

מ"מ היו"ר ניסן סלומינסקי:

	אגב, אם אפשר לשים סוכה על אוטו, צריך גם מזוזה. 

יעקב ליצמן:

	אני מציע: במימון ממשלתי.

משה גפני:

	כל מבנה ציבור שהמדינה משתתפת בו, או הרשות המקומית משתתפת. 

מרים פרנקל-שור:

שוב, אז מה זה "מבנה ציבור"? 

משה גפני:

לא מבנה ציבור לפי חוק הסמל והדגל; מבנה ציבור שהמדינה או הרשות המקומית משתתפת בהחזקתו במישרין.

קריאה:

בהקמתו. 

משה גפני:

בהקמתו או בהחזקתו. 

רוני בריזון:

לא, הרבה יותר: כל משכנתא שהמדינה נותנת לאדם לביתו היא השתתפות מדינה.

מרים פרנקל-שור:

כל מוסדות התרבות בישראל. 

לאה נס:

	לא מדובר על אדם אלא על מבנה ציבור. 

רוני בריזון:

	ואם הוא קיבל כסף מהמדינה?

מ"מ היו"ר ניסן סלומינסקי:

	רוני. אמנון דה-הרטוך, בבקשה. 

אמנון דה-הרטוך:

	העניין לא פשוט.

מ"מ היו"ר ניסן סלומינסקי:

	אני מסכים אתך שזה לא פשוט. תן פתרון. למה זה לא פשוט כולנו יודעים. 

אמנון דה-הרטוך:

	גם הביטוי "משתתפת בהחזקתו" –יש הרבה פעמים שהמדינה נותנת כספים לכל מיני מוסדות ציבור, אבל זה לא להחזקה, זה לפרויקט. אז יתחיל דיון אם זה להחזקה או לפרויקט. 

משה גפני:

	נקבע: משתתפת בתקציבו.

אמנון דה-הרטוך:

	בחוק התוכנית להבראת כלכלת ישראל נקבעה הגדרה לעניין הגדרת מוסדות ציבור, בהקשר מסוים – שם דובר על הפחתת שכר לעובדים במוסדות ציבור. 

מ"מ היו"ר ניסן סלומינסקי:

	יש הגדרה? נשמע אותה. אולי היא טובה? אם יש הגדרה בחוק, תאמין לי, חסכנו 50% מהבעיה של החוק הזה. 

אמנון דה-הרטוך:

אני לא בטוח שהיא רלוונטית. מדובר שם בהגדרה של מקרים שהמדינה משתתפת בתקציב המוסד בהיקף של 25% או יותר. מבחינה אחת זה יכול להיות רלוונטי, כי הרי אם המדינה נותנת חצי אחוז מהתקציב לא בטוח שהיא יכולה להיכנס לרמת המזוזה. המחוקק החליט שם שלא נכנסים בדרישות לכל מוסד ציבור. 

מ"מ היו"ר ניסן סלומינסקי:

	אני חושב שזה חכם. אם המדינה נותנת שקל אחד זה כבר הופך את המוסד למבנה ציבורי?

משה גפני:

	אני אגיד לך מה עשו בחוק ההסדרים. 

מ"מ היו"ר ניסן סלומינסקי:

	עזוב את חוק ההסדרים, תסביר למה ההגדרה הזאת לא טובה. 

משה גפני:

	משום שכוונת המחוקק במקרה הזה, הכוונה של מי שתומך בחוק, היא אחרת. בתים פרטיים אנחנו מוציאים מהחוק, זה ברור. אנחנו לא יכולים להגיד לאדם לשים מזוזה. כל דבר שהוא מבנה ציבור, שהציבור נכנס לשם, והמציאות שלו היא מבנה ציבור – לא ההגדרה בחוק –צריך בו מזוזה. 

מ"מ היו"ר ניסן סלומינסקי:

	אם מישהו קיבל תרומה והקים מוזיאון. צריך או לא צריך? 

משה גפני:

	צריך.

מ"מ היו"ר ניסן סלומינסקי:

	אף-על-פי שהוא קיבל תרומה מחוץ-לארץ? אני לא יודע אם חבר הכנסת ליצמן התכוון לזה. 

לאה נס:

	רעיון מצוין. 

יעקב ליצמן:

התכוונתי לכל דבר שהמדינה משתתפת בו. 

מ"מ היו"ר ניסן סלומינסקי:

	מקובלת עליך הגדרת עו"ד דה-הרטוך? 

יעקב ליצמן:
	
	תלוי, אם זה פרטי, אז לא. 

מ"מ היו"ר ניסן סלומינסקי:

	ההגדרה היא כל מקום שבו המדינה משתתפת ב-25% ויותר מההקמה או מההחזקה. 

מרים פרנקל-שור:

זאת הרחבה מעל ומעבר למה שבהצעת החוק. תסתכל מה כתוב בהצעת החוק.

משה גפני:

	חוק הסמל והדגל לא מתאים.

מרים פרנקל-שור:

יש רציונל מאחורי סעיף 2 שלו; יש רציונל אחר לחלוטין במה שמציעים כעת.

מ"מ היו"ר ניסן סלומינסקי:

	עו"ד דה-הרטוך הגדיר הצעה אחרת. 

אמנון דה-הרטוך:

לא הבאתי הצעה, זאת הגדרה שקיימת. 

מ"מ היו"ר ניסן סלומינסקי:

ההגדרה שקיימת היא זאת, תגיד לי אם היא לשביעות רצונך, יכול להיות שהיא יכולה לעזור לנו להתקדם: כל מוסד ציבורי שהמדינה משתתפת בהקמתו ובהחזקתו – אני מוסיף את זה – ב-25% ויותר, הוא מוסד ציבור לענייננו. שלא יהיה מצב שאם המדינה נותנת 20 ש"ח או 100 ש"ח או 1,000 ש"ח מתוך מיליונים, זה מוסד ציבורי. 

נסים זאב:

	זה מאה אחוז טוב. 

יעקב ליצמן:

	אני מסכים. 

מרים פרנקל-שור:

מה זה מוסד ציבורי? שהציבור נכנס לשם? במה זה מוסד ציבורי?

נסים זאב:

	אגב, זה ייכנס גם למוסדות פרטיים. 

מ"מ היו"ר ניסן סלומינסקי:

	גם פרטי. ברגע שהמדינה השתתפה ב-25% ויותר זה מוסד ציבור. 

רוני בריזון:

	אני חייב לעזוב. אני מבקש לא לשכוח את צי הרכב. 

מ"מ היו"ר ניסן סלומינסקי:
	
כולנו עוזבים ב-13:00. 


רוני בריזון:

נא לעמוד בקביעה. 

לאה נס:

	אם אפשר לסגור את העניין בעוד שתי דקות, אפשר להמשיך. 

משה גפני:

	בסדר, מקובל. נקבע 25%.

רוני בריזון:

	אין הגדרה.

מרים פרנקל-שור:

זה כל מוסד; לא מוסד ציבורי אלא כל בניין  שהמדינה משתתפת בו. זה לא מוסד ציבורי. 

מ"מ היו"ר ניסן סלומינסקי:

	תנו דוגמה למשהו שהמדינה משתתפת בו והוא לא ציבורי, כדי שנבין למה אתם מתכוונים. 

רוני בריזון:

	בית הגאווה בתל-אביב. 

מ"מ היו"ר ניסן סלומינסקי:

	אני לא יודע מה זה בית הגאווה. 

אמנון דה-הרטוך:

	נכון, חד-משמעית. 

משה גפני:

אנחנו לא מתכוונים לזה. על-פי ההלכה לא צריך לשים שם מזוזה. 

רוני בריזון:

	תוציאו. 

מ"מ היו"ר ניסן סלומינסקי:

	בהנחה שהולכים על זה. בסוף אתה תגיש הסתייגות, 

רוני בריזון:

	תוציאו את זה. היועצת המשפטית אמרה שזאת הגדרה שאינה הגדרה. 


מ"מ היו"ר ניסן סלומינסקי:

	תנו לי דוגמה, שנבין, יש משהו שהמדינה משתתפת בו בסכום כזה, 

מרים פרנקל-שור:

מוצעת הגדרה, וזה שונה לחלוטין ממה שהוצע בהצעת החוק. אני לא יודעת להגיד על המקום מה הנפקות של ההגדרה. צריך לחשוב על זה. אי-אפשר. 

מ"מ היו"ר ניסן סלומינסקי:

	תחשבו. 

אמנון דה-הרטוך:

	אני רוצה להגיד שההגדרה בעייתית מאוד. מה זה "משתתפת בהחזקתו"? בשנה אחת המדינה משתתפת ב-25% ובשנה אחרת היא משתתפת ב-20%. אז יורידו מזוזה ויוסיפו מזוזה? אין לדבר סוף.

מ"מ היו"ר ניסן סלומינסקי:

	אם הייתה מזוזה ואחר כך מישהו ירצה להוריד, שיוריד. 

רוני בריזון:

אני כן אגיש הסתייגות, בשאלה מתי מותר להוריד את המזוזה. 

מרים פרנקל-שור:

צריכה להיות הגדרה כלשהי למבנה ציבור: שהציבור מקבל שם שירותים, שמתקיימת שם פעילות ציבורית. צריך הגדרה מצומצמת יותר. ההצעה של חבר הכנסת ליצמן התכוונה באמת למקום ציבורי. 

יעקב ליצמן:

	אני מציע להתרכז במקום ציבורי. 

מרים פרנקל-שור:

לפי חוק הדגל והסמל. 

לאה נס:

	ואולי להוסיף הגדרות למתנ"סים וכו'.

יעקב ליצמן:

	אני מציע להשאיר את זה כך. מה שכתוב. להשאיר את זה כרגע. 

מ"מ היו"ר ניסן סלומינסקי:

	אבל כל המתנ"סים ואולמות הספורט נופלים. 


לאה נס:

	לקריאה שנייה ושלישית תחשבו על הגדרה אחרת. 

יעקב ליצמן:

	עד לקריאה שנייה שלישית. אני אומר לך שאוסיף את זה אחר כך. 

מ"מ היו"ר ניסן סלומינסקי:

	מעונות יום נופלים, הכול. בוא תשלים את זה כבר עכשיו. לא נגמור עכשיו את החוק.

לאה נס:

	למה? על מה עוד יש לדבר חוץ מזה? 

אמנון דה-הרטוך:

	על שאלת הדלת: איזו דלת? כל הדלתות? מה זה כשרה? מי מגדיר?

רוני בריזון:

	מי בודק, מי מאשר. 

לאה נס:

	אם לא גומרים עכשיו את הצעת החוק, אני מציעה לסיים. למה לעכב את הישיבה הבאה?

יעקב ליצמן:

	אז אני לא מסכים, ואני אתקן. 

משה גפני:

	אני רק רוצה לומר מה הנוהג בוועדה במקרים כאלה.  

יפה שפירא:

אני מבהירה שהישיבה הבאה נקבעה ל-13:30. 

מ"מ היו"ר ניסן סלומינסקי:

	 אז יש לנו זמן, נמשיך. 

משה גפני:

אגיד לך מה הנוהג כשיש בעיה של ניסוחים משפטיים. יש כאן שתי שאלות משפטיות, כאשר כוונת המחוקק ברורה. עמדת רוב חברי הוועדה ידועה. מדובר על מבנה ציבור שהציבור משתמש בו, שההגדרה שלו היא הגדרה ציבורית מכוח זה שהמדינה או הרשות המקומית משתתפת בהקמתו או בהחזקתו. ובניגוד לחוק הסמל והדגל, מדובר בדלתות. זה שונה מחוק הסמל והדגל. אלה העקרונות שעליהם רוב חברי הוועדה מסכימים, הם רוצים שכך יהיה החוק. 

יש בעיה של ניסוח משפטי. היועצת המשפטית של הוועדה לא יודעת ולא בדקה את ההגדרות מעבר לחוק הסמל והדגל. אנחנו נצביע על העיקרון. שהיא תחליט על הניסוח המשפטי. 

מרים פרנקל-שור:

אתה לא יודע מה ההשלכות של הגדרה רחבה כזאת. 

יעקב ליצמן:

	אני מציע בדיוק את מה שחבר הכנסת גפני אמר. 

רוני בריזון:

אני מודיע לך שאדרוש תחשיב כלכלי וכספי. אם זה למעלה מ-5 מיליון ש"ח תצטרכו עוד חברי כנסת. מדובר במאות אלפי דלתות במבני הציבור.

יעקב ליצמן:

		אין 5 מיליון ש"ח. 

אמנון דה-הרטוך:

	נניח מבנה של חמש קומות – יש בו עשרות מזוזות. זה בהחלט יכול להגיע ל-5 מיליון ש"ח, בהחלט. 

יעקב ליצמן:

	אין בנייה, הכול אצל הערבים.

מ"מ היו"ר ניסן סלומינסקי:

	החוק חל רק על מי שלא התקינו. 

רוני בריזון:

	אתה לא יודע מי כן ומי לא, זה חשבון של כולם.

מ"מ היו"ר ניסן סלומינסקי:

	תבדקו רק כאלה שלא. אפשר לקבוע שזה יחול בלא יותר מ-5 מיליון ש"ח בכל שנה בבנייה החדשה. 

חבר הכנסת גפני, מקובל עליך שאם יהודי תרם ובתרומה שלו הקימו מוזיאון, שם אי-אפשר לחייב?

משה גפני:

	מקובל.

מרים פרנקל-שור:

אבל אם המדינה משתתפת בהחזקה או בהקמה, אז כן. 

משה גפני:

	או העירייה. 

יעקב ליצמן:

	אני מציע להוסיף את מעונות היום והמתנ"סים.

משה גפני:

	בזה המדינה משתתפת.

רוני בריזון:

	אני מציע שנוסיף שערי כדורגל.

משה גפני:

	אתה לא יכול להוסיף שערי כדורגל, אל תהיה לי פתאום עם הארץ. על-פי ההלכה לא צריך לשים. 

רוני בריזון:

	אני לא יודע. אתה גם יודע שלא צריך לשים איפה שאתה רוצה לשים. 

מרים פרנקל-שור:

כלומר מבנה ציבור הוא מבנה שהציבור משתמש בו והמדינה או העירייה משתתפות בהחזקה או בהקמה שלו ב-25%, בכל דרך שהיא?

מ"מ היו"ר ניסן סלומינסקי:

	בהקמה או בהחזקה – 25% ויותר.

מרים פרנקל-שור:

כל מוסדות החינוך הלא מוכרים של הציבור הדתי נכנסים לכאן? לא. 

משה גפני:
	
	בוודאי. 

יעקב ליצמן:

הם מקבלים 25%. 

משה גפני:

אני מכיר את המוסדות החרדים, במקרה. מוסדות פטור, 55% מהתקציב שלהם הוא מהמדינה. 

יבינה זכאי-בראונר:

	ועדת שושני החליטה על מפתחות תקצוב אחרים. 


משה גפני:

	אם יש מוסדות של נטורי קרתא שלא מקבלים כסף מהמדינה, אתה לא יכול לחייב אותם לשים מזוזה. 

רוני בריזון:

	אפשר לחייב אותם להוריד. 

משה גפני:

	אל תחייב אותם כלום. נשלח אותך אליהם, תעשה אתם עסקים. גם הם וגם אתה. 

רוני בריזון:

	יש לך חשבון אתם כי הם מתנפלים על הרבנים שלכם. 

לא התייחסנו למבנים המעורבים, שיש בהם לא יהודים, שליש, חצי ועוד.

משה גפני:

	אמרו את זה בהתחלה. 

מרים פרנקל-שור:

לא, דובר על מגזרים אחרים. 

רוני בריזון:

	הכוונה לבניינים מעורבים. 

משה גפני:

	ודאי שהם חייבים.

מ"מ היו"ר ניסן סלומינסקי:

	רוני וגפני, אני באמצע הדיבור. אפילו אם הייתי חבר מהשורה לא הייתי נותן לך להפריע. בחוק הזה, כדי לא להפיל אותו על הנושא של 5 מיליון ש"ח, אפשר לדבר כרגע לא על כל המקומות – כי הרי ב-99% מהמקומות יש מזוזה; אלא לדבר על בנייה חדשה מכאן ולהבא. 

משה גפני:
	
יש לי שאלה. 

מ"מ היו"ר ניסן סלומינסקי:

רגע, אני שואל את המשפטנים.

משה גפני:

	עזוב את המשפטנים. הם הכי חשובים בעולם אבל קודם כול ההיגיון הישר. יהיה סעיף בחוק שהוא לא יעלה יותר מ-4,999,000 ש"ח בשנה.

מ"מ היו"ר ניסן סלומינסקי:

	אני אומר לך, בכל הכבוד, שסעיף כזה אינו יכול להופיע. 

לאה נס:

	יעשו אן-דן-דינו.

אמנון דה-הרטוך:

	אני לא מבין את ההצעה. זאת שאלה עובדתית. 

מ"מ היו"ר ניסן סלומינסקי:

	אבל אם פורסים את זה? פורסים את החוק על פני כמה שנים. 	

אמנון דה-הרטוך:

זה בכלל לא נוגע למדינה, החיוב הזה הוא מתקציב המדינה? 

משה גפני:

	הוא עושה תרגיל פוליטי, הרי אנחנו יודעים שזה לא 5 מיליון ש"ח. 

מ"מ היו"ר ניסן סלומינסקי:

רגע. 

משה גפני:

	אז מה אם הוא למד בפקולטה למשפטים, אני למדתי בישיבה. 

אמנון דה-הרטוך:

	גם אני למדתי בישיבה. 

מ"מ היו"ר ניסן סלומינסקי:

	הוא ציבורי ואתה לא. 

מרים פרנקל-שור:

	אנחנו מכירים את זה, זה ההווי שהיה בוועדה בעבר. 

משה גפני:

מירי, תלוי למי. אל תעשי הכללה בנוגע למשפטנים ואל תעשי הכללה בכלום.

מ"מ היו"ר ניסן סלומינסקי:

	חבר הכנסת בריזון היה בישיבה, ותראה מה יצא.


רוני בריזון:

	לא הייתי בישיבה. 

יעקב ליצמן:

	הוא היה מהמשתמטים.

אמנון דה-הרטוך:

	אדוני היושב-ראש, אני לא כל כך מבין את הצעתו של חבר הכנסת בריזון. המושג של 5 מיליון ש"ח נוגע לתקציב המדינה. כאן מדובר בהטלת חובה על המוסד הציבורי. 

יעקב ליצמן:

אמת, אבל רק כדי לא להיכנס לבעיה. 

מ"מ היו"ר ניסן סלומינסקי:

	אמרתי לך ששווה לשמוע. 

משה גפני:

	זה דווקא מה שהוא למד בישיבה. 

מרים פרנקל-שור:

מה לגבי עונשין?

מ"מ היו"ר ניסן סלומינסקי:

	אני לא בעד עונשין בחוק הזה. 

משה גפני:

	 גם חבר הכנסת ליצמן לא בעד. 

יעקב ליצמן:

	לא, לא אמרתי עונשין. 

מ"מ היו"ר ניסן סלומינסקי:

	לגבי מוסדות מעורבים: נניח שיש בית ספר בנצרת ש-90% מהילדים שם הם בני העדה המוסלמית. אני מניח שאיש מאתנו לא מתכוון ששם תהיה מזוזה. לעומת זאת במכללת יהודה ושומרון לומדים 30% ערבים. 

מרים פרנקל-שור:

החוק לא חל ביהודה ושומרון.  

מ"מ היו"ר ניסן סלומינסקי:

	החוק הזה יחול גם ביהודה ושומרון. 

לאה נס:

	מדובר על המוסד ולא על מי שבא אליו. 

רוני בריזון:

	אם הרוב לא יהודים, הרוב קובע. 

לאה נס:

האוניברסיטה היא מוסד ציבורי גם אם באים אליה ערבים.

רוני בריזון:

מה עם משרד הפנים במזרח ירושלים? 

יעקב ליצמן:

	יש שם מזוזה, תתפלא לשמוע. 

לאה נס:

	זה לפי המוסד עצמו.

מ"מ היו"ר ניסן סלומינסקי:

	לאה, אם יש מוסד ציבורי במגזר הערבי שהמדינה משתתפת בו, אנחנו הרי לא רוצים להטיל שם חובה. 

רוני בריזון:
	
אני מצטער, אני לא חשבתי שזה ייקח כל כך הרבה זמן. אני צריך לעזוב. 

לאה נס:

	נחשיב אותך כקול המתנגד. 

מ"מ היו"ר ניסן סלומינסקי:

	זה הנושא האחרון, אנחנו מצביעים עכשיו. 

רוני בריזון:

	אני נגד. 

מרים פרנקל-שור:

	נניח בקיבוץ,

אמנון דה-הרטוך:
	
יש כאן בעיה. 

משה גפני:

	 היועצת המשפטית של הוועדה מדברת, אתה מפריע לה. 

מרים פרנקל-שור:

אני רוצה לרדת לעומקה של ההגדרה שלך. נניח שיש קיבוץ שאף אחד מתושביו אינו מעוניין במזוזה. הממשלה משתתפת שם בהקמה של חדר אוכל ב-25%. אתה עדיין בדעה שצריך לקבוע שם מזוזה?

משה גפני:

	כן. 

מרים פרנקל-שור:

מה הרעיון שעומד מאחורי זה?

משה גפני:
	
מה הרעיון שעומד מאחורי זה שמכריחים בית ספר בנצרת לשים את סמל המדינה עם החנוכייה? זה מקום ציבורי.

לאה נס:

	מקום ציבורי יהודי, שתהיה בו מזוזה. 

רוני בריזון:

	זאת כפייה בכל רמ"ח ושס"ה.

מרים פרנקל-שור:

לא בכדי הסתמך חבר הכנסת ליצמן על ההגדרה בחוק הדגל והסמל. 

יעקב ליצמן:

	זה דווקא בא מאצלכם. אל תייחסו את זה לי. 

מרים פרנקל-שור:

אז לפחות היה היגיון. זה לא יפתור את הבעיה, אבל כשעומדים לקבוע מזוזה, 

מ"מ היו"ר ניסן סלומינסקי:

	ומה עם בית הספר בקיבוץ? 

מרים פרנקל-שור:

זה כבר עניין של השקפת עולם. זאת לא שאלה משפטית. 

רוני בריזון:

	למה להכריח?

מרים פרנקל-שור:

אבל צריך הגדרה יותר מצמצמת.

יעקב ליצמן:

	אני המחבר, לא מישהו אחר. התיקון הזה בא מהלשכה שלכם. 

מרים פרנקל-שור:

אז לפחות יש היגיון בייעוץ המשפטי. 

יעקב ליצמן:

	אז עכשיו אני רוצה את מה שדיברנו. 

מ"מ היו"ר ניסן סלומינסקי:

	גם זה לא פותר את הבעיה. אומנם בית ספר בקיבוץ עונה על ההגדרה כאן. 

מרים פרנקל-שור:

אבל מה עם חדר אוכל? זה עניין אחר. 

רוני בריזון:

	על החדר שלי בכנסת יכפו עלי את החוק? אני אוריד את המזוזה. 

יעקב ליצמן:

	נראה אותך.

רוני בריזון:

	אם תעביר את זה בחוק, אוריד אותה.

מ"מ היו"ר ניסן סלומינסקי:

	אתה לא בעל הבית בחדר שלך. 

לאה נס:

הנה הגיע הסמן היהודי, חבר הכנסת פינס.

משה גפני:

	יש לי הצעה ניסוחית. 

מ"מ היו"ר ניסן סלומינסקי:

	רגע. אני שואל שוב את היועצים המשפטיים, ואני מבקש תשובה: כדי לא להיכנס לדבר שאף אחד מאתנו לא רוצה, ואנחנו לא מדברים על יהודים דתיים או לא דתיים – כי זה לא רלוונטי, הם יהודים; אני מדבר על מגזרים שאינם יהודיים; אני רוצה שנמצא הגדרה. אם המוסד כולו הוא כזה, אין בעיה. יש הרבה מאוד מוסדות, בעיקר המוסדות האקדמיים, 

יעקב ליצמן:

זה סמל של המדינה. 

מ"מ היו"ר ניסן סלומינסקי:

	באוניברסיטת בר אילן או במכללת יהודה ושומרון ודאי שכן. אבל אולי יש מוסדות בנצרת או במקומות כאלה שבהם 95% מהאנשים מוסלמים. אולי יש שם גם יהודים. אני שואל אם יש הגדרה כמותית או איכותית, כדי שלא ניכנס לפינה שאיש מאיתנו לא רוצה להיכנס אליה. חס ושלום שלא ניכנס לעימות של דתות, אין לנו שום עניין בנושא הזה. 

רוני בריזון:

	תיכנס לעימות של אמונות. כי הקיבוצניקים ירוצו לבג"ץ.

מ"מ היו"ר ניסן סלומינסקי:

	בסדר. שבג"ץ יחליט. 

מרים פרנקל-שור:

לא, זה לא בסדר, צריך לתת על כך את הדעת. 

רוני בריזון:

	אתה יודע שזה לא יעמוד במבחן בג"ץ. יעיפו את החוק הזה מכל המדרגות. זה מה שאתה רוצה? 

מ"מ היו"ר ניסן סלומינסקי:
	
	אני מבקש להגיע להגדרה הקשה יותר: בין יהודי ולא יהודי. אחר כך נתקדם. הבעיה היא מוסדות מעורבים.

מרים פרנקל-שור:

זאת לא הייתה עמדת המציעים.

יעקב ליצמן:

	בטייבה, בסכנין וכו' – לא. 

מרים פרנקל-שור:

אתם רוצים לקבוע אחוז מסוים ומעלה? אני צריכה לבדוק את זה. 

אמנון דה-הרטוך:

	אני רוצה להציע משהו. 


רוני בריזון:

	במקום לשכנע אנשים לקבוע מזוזות רוצים לחוקק בחוק.

מ"מ היו"ר ניסן סלומינסקי:

	עו"ד דה-הרטוך קיבל את זכות הדיבור. אני מבקש. 

לאה נס:

	גם כך הישיבה מסתיימת עוד מעט. 

מ"מ היו"ר ניסן סלומינסקי:

	חבר הכנסת בריזון, זכות ההתנגדות וכו' שמורה לך, אבל בהליך הזה ננסה לפחות להוציא את המוקשים. 

רוני בריזון:

	העיקרון והמומנטום – מיותרים.

מ"מ היו"ר ניסן סלומינסקי:

בסדר. הבהרת את זה מצוין. יכול להיות שהרבה חושבים כמוך, אבל חבר הכנסת ליצמן לא חושב כמוך ואנחנו הולכים לפי הצעתו. 

רוני בריזון:

	אני מאמין בשכנוע, לא בכפייה, ואני מנסה לשכנע אותו. 

מ"מ היו"ר ניסן סלומינסקי:

	בדרך הזאת לא תשכנע, כל אחד נכנס לדברי האחר. עו"ד דה-הרטוך. 

רוני בריזון:

	אני חייב לעזוב. 

יעקב ליצמן:

	נחשיב אותך כמתנגד. 

אמנון דה-הרטוך:
	
דברי ההסבר להצעת החוק התייחסו למוסדות חינוך תיכוניים או יסודיים. 

מרים פרנקל-שור:

זה לא מדויק. הטריגר להצעת החוק הוא כמו שכתוב בפסקה הראשונה. אחר כך כתוב שהצעת החוק באה לחייב יותר מזה. אני טוענת שהצעת החוק באה להתמקד בנושא ספציפי וכעת יש הרחבה. 


אמנון דה-הרטוך:

	כפי שהסבירה חברת הכנסת נס ולדעתי זה תיאור נכון, המטרה היא לאפשר ליהודי שרוצה בכך שתהיה מזוזה במבנה הציבור. אבל המשמעות היא שגם בעיריית אום אל-פאחם, אם יש שם שלושה עובדים יהודים, צריך להתקין מזוזה. 

יעקב ליצמן:

	לא אמרתי. 

אמנון דה-הרטוך:

	מכוח מה נפטור? מנהל מחלקת הארכיב שם יהודי. 

מ"מ היו"ר ניסן סלומינסקי:

אם ננסה לדקדק, הכול ייפול. אנחנו רוצים לצאת מזה. אולי צריך לקבוע אחוז מסוים של משתמשים? אם יש יהודים מעל 20%, אז צריך לקבוע מזוזה. 

אמנון דה-הרטוך:

20% מהנכנסים לבריכת שחייה?

נסים זאב:

	ההגדרה היא עיר שרובה יהודית, מרכז יהודי ומשתמשים יהודים. 

אמנון דה-הרטוך:

	זה בלתי אפשרי.

מ"מ היו"ר ניסן סלומינסקי:

	חבר הכנסת זאב מציע עיר שרובה יהודים. אני לא חושב שההגדרה יכולה להתאים למערכת. בואו ננסה למצוא הגדרה. 

נסים זאב:

	זאת הגדרה הלכתית. 

מ"מ היו"ר ניסן סלומינסקי:

	אני רוצה לסכם. אין כוונת המציעים, וזו גם לא כוונתו של איש מאתנו, לאכוף את החוק על תושבים ואנשים שאינם יהודים. נדבר על ההיבט הזה. אנחנו מחפשים דרך איך להבהיר זאת בחוק. הבעיה היא המוסדות המעורבים. אמרנו שוב: יש מוסדות שברור לנו שזה כן חל עליהם – כמו האוניברסיטאות בישראל. זה חל גם אם יש שם סודנטים לא יהודים.
 
אופיר פינס-פז:

	מה חל עליהם? 


מ"מ היו"ר ניסן סלומינסקי:

	מזוזה. זה לא חל עליהם, על המוסד חלה החובה לשים מזוזה. אם מוסד אקדמי שהוקם למען האוכלוסייה המוסלמית, נניח,  ואין שם יהודי, אין לאיש מאתנו עניין שישימו שם מזוזה. אני מחפש דרך איך להגדיר את זה. אם יש לכם רעיון, תגידו. 

מרים פרנקל-שור:

נחשוב.

משה גפני:

	יש לי רעיון: בכל מבנה המשמש ציבור שאינו מסוים, שהמדינה משתתפת בהחזקתו או בהקמתו באופן ישיר או עקיף ושרוב המשתמשים בו יהודים תותקן מזוזה כשרה,

מ"מ היו"ר ניסן סלומינסקי:

	כלומר הגדרתך היא: רוב המשתמשים יהודים. 

אמנון דה-הרטוך:

	איך מגדירים זאת? לפי מה יודעים את זה? בודקים תעודת זהות בכניסה לבניין?

רוני בריזון:

	ולמה מקפחים את חלקו של המיעוט היהודי? לא מגיע להם לנשק מזוזות?

מ"מ היו"ר ניסן סלומינסקי:

	את המיעוט נפנה אליך. יש לכם הגדרה לנושא ?

מרים פרנקל-שור:

בואו נסכם את העיקרון, קודם כול. האם העיקרון הוא שרוב המשתמשים יהודים? אם כן, נמצא את ההגדרה. אתם צריכים להחליט על העקרונות. 

אופיר פינס-פז:

	אני רוצה לנצל את ההזדמנות ולצאת בקריאה נרגשת לחבר הכנסת ליצמן שלא לקדם את הצעת החוק. אני לא אומר שהוא צריך למשוך אותה. 

יעקב ליצמן:

	אני לא מסכים. 

רוני בריזון:

	גם אני ביקשתי את אותו דבר. אמרתי דברים היוצאים מן הלב. 

מ"מ היו"ר ניסן סלומינסקי:

	כבר פנו אליו בפניות נרגשות מאוד. עד שזה יגיע למעלה תמיד יש יכולת למשוך. תעשה את השכנוע אחר כך. 

אופיר פינס-פז:

	אני רק רוצה לשאול את היועצת המשפטית של הוועדה: אני מבקש חוות דעת, לא בכתב – או אולי בכתב, אם תרצי להרחיב – בשאלה אם החוק הזה הוא חוק חוקתי. אם הוא לא עומד בסתירה לחוקי יסוד בישראל. 

יעקב ליצמן:

	לא מכריחים לנשק. 

מ"מ היו"ר ניסן סלומינסקי:

זאת שאלה.

מרים פרנקל-שור:

קודם נראה מה הצעת החוק, אחר כך אחליט. 

מ"מ היו"ר ניסן סלומינסקי:

	הגדרנו את המגמות. 

מרים פרנקל-שור:

נחזור על המגמות כי אני צריכה ללכת לעשות שיעורי בית. מה העיקרון? עוד לא הבנתי. 

מ"מ היו"ר ניסן סלומינסקי:

	מבני ציבור: מבנים שנועדו לשימוש הציבור וממומנים בהקמה או בהחזקה ב-25% ויותר על-ידי המדינה או רשויותיה. 

מרים פרנקל-שור:

בכל שנה הם ממומנים כך או פעם אחת?

מ"מ היו"ר ניסן סלומינסקי:

	ההקמה זאת חד-פעמית. 

אמנון דה-הרטוך:

	צריך לומר: מומנה או הוחזקה אי פעם.

רוני בריזון:

	אני מציע שזה יהיה רק בתקופת המימון. 

מרים פרנקל-שור:

ונקבע הוראה שאחר כך יסירו. 

מה זה "שימוש הציבור"?


מ"מ היו"ר ניסן סלומינסקי:

	אני לא יודע, שהציבור נכנס ונהנה מהמבנה. 

מרים פרנקל-שור:

אתה רוצה לדון בבית משפט אם זה לשימוש הציבור או לא לשימוש הציבור?

רוני בריזון:

	 בריכת שחייה מעורבת.

יעקב ליצמן:

אני חושב שאת צודקת. אני אומר: להשאיר את זה כך. 

מרים פרנקל-שור:

ואם נמצא הגדרה אחרת?

יעקב ליצמן:

	אם יש הגדרה, טוב. 

מ"מ היו"ר ניסן סלומינסקי:

	כולנו יודעים מה המשמעות של הביטוי. 

לאה נס:

	מה שיותר לפשט.

מרים פרנקל-שור:

אחר כך הדברים יגיעו לבית המשפט. 

מ"מ היו"ר ניסן סלומינסקי:

הנקודה השנייה: המזוזה תהיה בכל אחד מהחדרים. 

רוני בריזון:

	לא בכל חדר, רק החדרים ששהלכה קובעת שמותר להתקין בהם מזוזה. 

משה גפני:

	כפי שנהוג.

רוני בריזון:

	מה זה נהוג? על-פי ההלכה אין נהוג. 


לאה נס:

רוצים לפי מנהג.

רוני בריזון:

	זה משתנה בכל עדות שיראל. יש מי שלא שמים מזוזות בחדרים.

אופיר פינס-פז:

אני מבקש שהאוצר, 

יעקב ליצמן:

	גם את זה עברתי. 

אופיר פינס-פז:

	מה עלות החוק?

רוני בריזון:

	אנחנו דורשים שזה ימומן מתקציב מיוחד שלכם. 

אופיר פינס-פז:

	 אני מבקש שיהדות התורה תממן את זה. 

מרים פרנקל-שור:

המדינה או הרשות המקומית משתתפות בהחזקה. הלאה. 

מ"מ היו"ר ניסן סלומינסקי:

עוד עניין: הוצאת המגזר הלא יהודי ממסגרת החוק. 

	ועוד דבר: אני לא יודע אם צריך לכתוב זאת או לא, אבל מאחר שזה לא מתקציב המדינה העניין של 5 מיליון ש"ח לא רלוונטי. 

משה גפני:

	 לא צריך לכתוב. 

יעקב ליצמן:

	אין עלות.

אמנון דה-הרטוך:

	החובה מוטלת על בעל המבנה, לא על המדינה. 

אופיר פינס-פז:

	סלח לי, המדינה בעלת מבנים. 

אמנון דה-הרטוך:

כן, זה נכון לגבי המבנים של משרדי הממשלה. 

רוני בריזון:

	נכון, מבנים שבבעלות המדינה משרד האוצר יתקצב.

יעקב ליצמן:

	עד 5 מיליון ש"ח. 

אופיר פינס-פז:

	לי לא תיתן?

לאה נס:

בכל המוסדות האלה יש מזוזות. 

מרים פרנקל-שור:

עוד עניין: אין עונשין. 

מ"מ היו"ר ניסן סלומינסקי:

	מאחר שיש מבנים רבים שהמדינה היא הבעלים שלהם צריך לכתוב שהחוק לא יעלה על יותר מ-4.5 מיליון ש"ח. 

מרים פרנקל-שור:

איך אפשר?

מ"מ היו"ר ניסן סלומינסקי:

	יפרסו אותו על 20 שנה. 

אמנון דה-הרטוך:

	לא תהיה תחולה מיידיית? מבנה אחד כן ומבנה אחד לא? 

מרים פרנקל-שור:

	נכתוב שהוא ייכנס בהדרגה?

מ"מ היו"ר ניסן סלומינסקי:

	נכתוב: השר הממונה, ראש הממשלה, אם הסכום יהיה יותר מ-4.5 מיליון, יפרוס את התחולה על כמה שנים שצריך. יכול להיות שלא תהיה בעיה, כי ברוב המקומות יש מזוזות. 

אמנון דה-הרטוך:

	מה בנוגע לרשויות המקומיות? זה יעלה להן כסף.

מרים פרנקל-שור:

נציגי הרשויות המקומיות הוזמנו לישיבה ולא הגיעו. 

אופיר פינס-פז:

	כמה יעלה הטקס?

לאה נס:

	אם תתעקש, נזמין אותך. 

נסים זאב:

	אדוני היושב-ראש, צריך לכתוב: חדרי כיתות להוציא חדרי שירות. שייכתב. 

מ"מ היו"ר ניסן סלומינסקי:

	יש מקומות שאין בהם חדרי לימוד. יש עוד חדרים שאפשר להוסיף כאן. 

מרים פרנקל-שור:

רגע. השר שנקבע כאן הוא ראש הממשלה. מכיוון שכך אני מציעה שייקבע בהצעת החוק ניסוח כמו בסעיף 7 לחוק הדגל והסמל, ששם כתוב: "שר הפנים רשאי להעביר לאדם אחר את הסמכויות הנתונות בידיו על-פי חוק זה, כולן או מקצתן". אני מציעה שנאמץ את החלק הזה של הסעיף לגבי ראש הממשלה. 

מ"מ היו"ר ניסן סלומינסקי:

	מאה אחוז. 

רוני בריזון:

הוא רשאי להעביר סמכותו? אבל רק ליהודי. 

אופיר פינס-פז:

	למה להעביר את הסמכות?

מ"מ היו"ר ניסן סלומינסקי:

	אם הוא ירצה להעביר את הסמכות לשר הפנים? 

מרים פרנקל-שור:

בעצם לא צריך את הסעיף, כי אין תקנות בכלל. נעשה זאת אם יהיה צורך בתקנות. 

מ"מ היו"ר ניסן סלומינסקי:
	
אני מקיים הצבעה על העיקרון, ואנחנו סומכים על היועצים המשפטיים בנוגע לניסוח, כמו שתמיד נהוג לעשות בוועדה.


משה גפני:

	 אני סומך על היועצת המשפטית בעיניים עצומות, אבל לא על כל היועצים המשפטיים. 

מ"מ היו"ר ניסן סלומינסקי:

אני מקיים הצבעה: ארבעה בעד, שניים נגד. החוק אושר. החוק מוכן לקריאה ראשונה. 

משה גפני:

	אני מודה לך על ההצגה, חבר הכנסת בריזון. 

רוני בריזון:

	תמיד לשירותך. 

מ"מ היו"ר ניסן סלומינסקי:

	תודה. 

	הישיבה ננעלה בשעה 13:30. 







